U-I-56/97
Natisni
Opravilna št.:
U-I-56/97
Datum odločitve:
17. 4. 1997
Objavljeno:
OdlUS VI, 54
ECLI:
ECLI:SI:USRS:1997:U.I.56.97
Akt:
Odlok o spremembah in dopolnitvah odloka Mestne občine Ljubljana o ureditvi cestnega prometa (Uradni list RS, št. 24/96), 6. čl.

Pravilnik o priklenitvi in odstranitvi lisic (Uradni list RS, št. 24/96), 1. odst. 2. čl.
Izrek:
Postopek za preizkus pobude za oceno ustavnosti in zakonitosti 6. člena Odloka o spremembah in dopolnitvah Odloka Mestne občine Ljubljana o ureditvi cestnega prometa in prvega odstavka 2. člena Pravilnika o priklenitvi in odstranitvi lisic se ustavi.
Evidenčni stavek:
Ustavno sodišče ustavi postopek, če izpodbijane določbe splošnega akta v času po vložitvi pobude, vendar še pred koncem postopka njenega preizkusa prenehajo veljati.
Geslo:
Ustavitev postopka zaradi prenehanja veljavnosti izpodbijanega splošnega akta po vložitvi pobude, med postopkom preizkusa pobude. Parkiranje vozil, lisice.
Pravna podlaga:
Zakon o Ustavnem sodišču (ZUstS), 43., 6. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-348/96 z dne 27.2.1997.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Marjan Šnajder, Ljubljana
Datum vloge:
25. 2. 1997
Vrsta odločitve:
sklep
Vrsta rešitve:
ustavitev
Dokument:
US18273
Dokument v PDF obliki:
U-I-56-97.pdf
115 KB
Prenesite datoteko
U-I-56/97-5
17.4.1997
S K L E P
Ustavno sodišče je v postopku za preizkus pobude Marjana Šnajderja iz Ljubljane za oceno ustavnosti in zakonitosti na seji dne 17. aprila 1997
s k l e n i l o :
Postopek za preizkus pobude za oceno ustavnosti in zakonitosti 6. člena Odloka o spremembah in dopolnitvah Odloka Mestne občine Ljubljana o ureditvi cestnega prometa (Uradni list RS, št. 24/96) in prvega odstavka 2. člena Pravilnika o priklenitvi in odstranitvi lisic (Uradni list RS, št. 24/96) se ustavi.
O b r a z l o ž i t e v
1. Pobudnik izpodbija določbe 6. člena Odloka o spremembah in dopolnitvah Odloka Mestne občine Ljubljana o ureditvi cestnega prometa (v nadaljevanju: Odlok) in prvega odstavka 2. člena Pravilnika o priklenitvi in odstranitvi lisic (v nadaljevanju: Pravilnik), ki urejajo ukrep priklenitve nepravilno parkiranega vozila s posebno tehnično napravo ("lisicami"). Meni, da izpodbijane določbe nimajo podlage v zakonu in da sta z njimi kršeni lastninska pravica (33. člen Ustave) in pravica do pritožbe (25. člen Ustave). Svoj pravni interes utemeljuje z dejstvom, da je bilo njegovo vozilo dne 8.7.1996 zaradi nepravilnega parkiranja priklenjeno z lisicami in da je plačal stroške odklenitve v višini 7.000 tolarjev.
2. Ustavno sodišče je na seji dne 27.2.1997 na pobudo Nikole Popadića iz Ljubljane z odločbo št. U-I-348/96 odločilo o ustavnosti in zakonitosti določb Odloka in Pravilnika, ki jih izpodbija pobudnik Marjan Šnajder. Določbe Odloka in Pravilnika, ki so urejale ukrep priklenitve z lisicami, je razveljavilo.
Razveljavitev je v skladu s 43. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) začela učinkovati dan po objavi v Uradnem listu RS, št. 17/97, to je dne 29.3.1997.
Pobudnik je vložil pobudo 24.2.1997, Ustavno sodišče pa jo je prejelo 25.2.1997, torej dva dni pred sejo, na kateri je razveljavilo sporne določbe. Glede na to, da so izpodbijane določbe v času po vložitvi pobude, vendar še pred koncem postopka njenega preizkusa, prenehale veljati, je Ustavno sodišče postopek za preizkus pobude ustavilo.
3. Ustavno sodišče je sprejelo ta sklep na podlagi 6. člena ZUstS v sestavi predsednik dr. Tone Jerovšek in sodniki dr. Peter Jambrek, mag. Matevž Krivic, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek